Document ID: 32014R0476

Title and Content:
ΚΑΝΟΝΙΣΜΟΣ (ΕΕ) αριθ. 476/2014 ΤΟΥ ΣΥΜΒΟΥΛΙΟΥ της 12ης Μαΐου 2014 για την τροποποίηση του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 215, Έχοντας υπόψη την απόφαση 2014/145/ΚΕΠΠΑ του Συμβουλίου, της 17ης Μαρτίου 2014, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (1), Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Η απόφαση 2014/145/ΚΕΠΠΑ προβλέπει ταξιδιωτικούς περιορισμούς και δέσμευση των κεφαλαίων και των οικονομικών πόρων ορισμένων προσώπων που είναι υπεύθυνα για δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας. Αυτά τα φυσικά ή νομικά πρόσωπα, οντότητες και φορείς αναφέρονται στο παράρτημα της εν λόγω απόφασης. (2) Ο κανονισμός (EΕ) αριθ. 269/2014 του Συμβουλίου (2) θέτει σε εφαρμογή ορισμένα μέτρα που προβλέπονται στην απόφαση 2014/145/ΚΕΠΠΑ και προβλέπει τη δέσμευση κεφαλαίων και οικονομικών πόρων ορισμένων προσώπων που είναι υπεύθυνα για δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας, καθώς και φυσικών ή νομικών προσώπων, οντοτήτων ή φορέων που συνδέονται με αυτά τα πρόσωπα. (3) Στις 12ης Μαΐου 2014, το Συμβούλιο εξέδωσε την απόφαση 2014/265/ΚΕΠΠΑ (3), η οποία τροποποιεί την απόφαση 2014/145/ΚΕΠΠΑ και προβλέπει τροποποιημένα κριτήρια καταχώρισης, προκειμένου να συμπεριλαμβάνονται, συγκεκριμένα, νομικά πρόσωπα, οντότητες ή φορείς στην Κριμαία ή τη Σεβαστούπολη η κυριότητα των οποίων μεταβιβάστηκε κατά παράβαση του ουκρανικού δικαίου ή νομικά πρόσωπα, οντότητες ή φορείς που επωφελήθηκαν από την εν λόγω μεταβίβαση, σύμφωνα με την πολιτική μη αναγνώρισης από την Ένωση της παράνομης προσάρτησης της Κριμαίας από τη Ρωσική Ομοσπονδία. (4) Ως επωφελούμενοι από τη μεταβίβαση της κυριότητας νοούνται τα νομικά πρόσωπα, οι οντότητες ή οι φορείς στην κυριότητα των οποίων περιήλθαν περιουσιακά στοιχεία που μεταβιβάστηκαν κατά παράβαση του ουκρανικού δικαίου, κατόπιν της προσάρτησης της Κριμαίας και της Σεβαστούπολης. (5) Οι τροποποιήσεις αυτές εμπίπτουν στο πεδίο εφαρμογής της Συνθήκης και, ως εκ τούτου, με σκοπό τη διασφάλιση ιδίως της ομοιόμορφης εφαρμογής τους σε όλα τα κράτη μέλη, είναι αναγκαία κανονιστική δράση σε ενωσιακό επίπεδο για την εκτέλεσή τους. (6) Ο παρών κανονισμός θα πρέπει να τεθεί άμεσα σε ισχύ, προκειμένου να διασφαλιστεί η αποτελεσματικότητα των προβλεπόμενων σε αυτόν μέτρων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 269/2014 τροποποιείται ως εξής: 1) το άρθρο 2 αντικαθίσταται από το ακόλουθο κείμενο: «Άρθρο 2 1. Δεσμεύονται όλα τα κεφάλαια και όλοι οι οικονομικοί πόροι που ανήκουν ή τελούν υπό την κυριότητα, την κατοχή ή τον έλεγχο οποιουδήποτε φυσικού ή νομικού προσώπου, οντότητας ή φορέα ή φυσικών ή νομικών προσώπων, οντοτήτων ή φορέων που σχετίζονται με αυτά, όπως περιλαμβάνονται στο παράρτημα Ι. 2. Κανένα κεφάλαιο ή οικονομικός πόρος δεν διατίθεται, άμεσα ή έμμεσα, σε φυσικά ή νομικά πρόσωπα, οντότητες ή φορείς ή φυσικά ή νομικά πρόσωπα, οντότητες ή φορείς που συνδέονται με αυτά ή προς όφελός τους, όπως περιλαμβάνονται στο παράρτημα Ι.», 2) το άρθρο 3 παράγραφος 1 αντικαθίσταται από το ακόλουθο κείμενο: «1. Στο παράρτημα Ι περιλαμβάνονται φυσικά πρόσωπα υπεύθυνα για την ενεργή στήριξη ή εφαρμογή δράσεων ή πολιτικών που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ή τη σταθερότητα ή την ασφάλεια στην Ουκρανία ή που παρεμποδίζουν το έργο διεθνών οργανισμών στην Ουκρανία, καθώς και φυσικά ή νομικά πρόσωπα, οντότητες ή φορείς που συνδέονται με τα ανωτέρω πρόσωπα, ή νομικά πρόσωπα, οντότητες ή φορείς στην Κριμαία ή τη Σεβαστούπολη η κυριότητα των οποίων έχει μεταβιβαστεί κατά παράβαση του ουκρανικού δικαίου ή νομικά πρόσωπα, οντότητες ή φορείς που έχουν επωφεληθεί από την εν λόγω μεταβίβαση.». Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός καθ' ολοκληρία και ισχύει άμεσα σε όλα τα κράτη μέλη. Βρυξέλλες, 12 ης Μαΐου 2014.

Classification Labels:
150
151
802
66
27
809

Label Descriptions:
{"150": "Εθνική ανεξαρτησία", "151": "ΔΙΕΘΝΕΙΣ ΣΧΕΣΕΙΣ", "802": "Εμπράγματο Δίκαιο", "66": "Αστικό Δίκαιο", "27": "ΔΙΚΑΙΟ", "809": "Ιδιοκτησία"}

EuroVoc IDs (Original): 5775
1346
122
3929
3474
99
567
914
c_964c9649
6205

EuroVoc IDs (Expanded): 5775
1346
122
3929
3474
99
567
914
c_964c9649
6205

Dataset Source: meu

Split: test